作者：陈著
词牌/韵律：大酺

paragraphs: 自有乾坤，扶人极，宗主须还人物。
今为何时节，满红尘富贵，絮花飘忽。
抵障狂澜，提携正印，一柱天擎突兀。
平生分明处，是从容处□，不差毫发。
把朝市山林，一般看了，无边风月。
深衣清到骨。
紫枢府、谁信曾簪笏。
炊脱粟、黄鸡白酒，补菊栽梅，碧溪绕、竹篱茅屋。
无限轻描貌。
都说道、诏书催发。
想回首、招黄鹄。
微微自笑，惟有赤松衣钵。
相陪对门石佛。